Marija Gabriel (2019)
**Marija Ivanova Gabriel** (Мария Иванова Габриел, sünninimi **Nedelčeva**; sündinud 20. mail 1979) on Bulgaaria poliitik ja partei GERB liige, alates 6. juunist 2023 Bulgaaria asepeaminister ja välisminister. Ta on ka endine Euroopa Komisjoni volinik.

Marija Gabriel lõpetas Plovdivi Ülikooli 2001. aastal bulgaaria ja prantsuse keele erialal. Ta jätkas õpinguid Bordeaux' Politoloogiainstituudis (Institut d'études politiques de Bordeaux) Prantsusmaal, kus omandas 2003. aastal magistrikraadi võrdleva poliitika ja rahvusvaheliste suhete alal. Pärast seda töötas ta aastatel 2004–2008 samas instituudis nooremlektori ja -teadurina.

Euroopa Parlamendi liige
------------------------

Aastatel 2009–2017 oli ta Bulgaariast valitud Euroopa Parlamendi liige, olles aastatel 2014–2017 Euroopa (EPP) Rahvapartei fraktsiooni asepresident. Ta oli ka Bulgaaria EPP delegatsiooni juht. Alates 2012. aastast on ta olnud Euroopa Rahvapartei naisteühenduse asepresident ja alates 2019. aasta nobembrist Euroopa Rahvapartei esimene asepresident.

Euroopa Komisjoni volinik
-------------------------

Kui Kristalina Georgieva suundus 2017. aastal Junckeri komisjoni eelarve- ja personaliküsimuste voliniku kohalt Rahvusvahelise Valuutafondi juhiks, määras president Jean-Claude Juncker Georgieva asemel eelarve- ja personaliküsimuste volinikuks senise digimajanduse voliniku Günther Oettingeri. Bulgaaria valitsus määras Georgieva asemel Bulgaaria voliniku kandidaadiks Marija Gabrieli, kes päris Günther Oettingeri senise digimajanduse voliniku portfelli. 

Von der Leyeni komisjonis oli Marija Gabriel 1. detsembrist 2019 kuni 15. maini 2023 innovatsiooni, teaduse, kultuuri, hariduse ja noorte valdkonna volinik. Gabrieli portfelli võtsid üle komisjoni asepresident Margrethe Vestager, kes hakkas vastutama innovatsiooni eest, ja asepresident Margaritis Schinas, kes hakkas vastutama hariduse ja kultuuriküsimuste eest. Pärast Margrethe Vestageri siirdumist palgata puhkusele septembris 2023 võttis kogu portfelli üle Margaritis Schinas.

Bulgaaria asepeaminister ja välisminister
-----------------------------------------

2023. aasta kevadel toimunud Bulgaaria parlamendivalimised võitis napilt Bojko Borisovi juhitud paremtsentristlik valimisliit GERB. 10. mail 2023 teatas GERB, et nende peaministrikandidaat on Marija Gabriel. President Rumen Radev volitas Gabrieli valitsust moodustama 15. mail. Samal päeval astus Gabriel Euroopa Komisjoni voliniku kohalt tagasi. Kahe aasta jooksul juba viiendatel valimistel jäi teiseks Bulgaaria korruptsioonivastane liit Me jätkame Muutust (PP-DB). Viimane lükkas alguses Marija Gabrieli ettepaneku valitsuse moodustamiseks tagasi, väites, et liit ei toeta ühegi GERB esindaja nimetamist valitsusse. 22. mail 2023 leppisid Bojko Borisovi juhitud paremtsentristlik GERB ja korruptsioonivastane liit Me Jätkame Muutust (PP-DB) koalitsioonivalituse moodustamises siiski kokku, kuid kokkuleppe kohaselt roteerub peaministri amet kahe erakonna vahel. Selline kokkulepe kestab poolteist aastat. PP-DB peaministrikandidaat Nikolai Denkov juhib valitsust esimesed üheksa kuud. Tema asetäitja ja välisminister on Marija Gabriel. Seejärel vahetab Denkov Gabrieliga kohad. Valitsus astus ametisse 6. juunil 2023.

Viited
------

1. 1 2  Kivil, Karl. Bulgaaria parlamendiparteid leppisid kokku valitsuse moodustamises. ERR, 22. mai 2023.
2. 1 2  Marija Gabrieli CV. Euroopa Komisjoni veebisait.
3. ↑  Kivil, Karl. EL-i teadusuuringute volinik astus ametist tagasi. ERR, 16. mai 2023.
4. ↑  Moens, Barbara; White Aoife; Faggionato, Giovanna. Reynders to take over as EU competition chief. Politico, 5. september 2023

| * v
* r
Von der Leyeni komisjon (2019–2024) |
| --- |
| President | 
Saksamaa Ursula von der Leyen | Euroopa Liidu lipp |
| Juhtivad asepresidendid | 

* Läti Valdis Dombrovskis
* Holland Frans Timmermans (kuni 22. augustini 2023)
* Slovakkia Maroš Šefčovič (juhtiv asepresident alates 22. augustist 2023, varem asepresident)
* Taani Margrethe Vestager (puhkusel alates 5. septembrist 2023)

 |
| Asepresidendid | 

* Hispaania Josep Borrell
* Tšehhi Věra Jourová
* Kreeka Margarítis Schinás
* Horvaatia Dubravka Šuica

 |
| Volinikud | 

* Prantsusmaa Thierry Breton
* Malta Helena Dalli
* Portugal Elisa Ferreira
* Bulgaaria Marija Gabriel (kuni 15. maini 2023)
* Itaalia Paolo Gentiloni
* Austria Johannes Hahn
* Iirimaa Phil Hogan (kuni 26. augustini 2020)
* Bulgaaria Iliana Ivanova (alates 19. septembrist 2023)
* Rootsi Ylva Johansson
* Küpros Stélla Kyriakídou
* Sloveenia Janez Lenarčič
* Iirimaa Mairead McGuinness (alates 12. oktoobrist 2020)
* Belgia Didier Reynders
* Luksemburg Nicolas Schmit
* Eesti Kadri Simson
* Leedu Virginijus Sinkevičius
* Soome Jutta Urpilainen
* Rumeenia Adina Vălean
* Ungari Olivér Várhelyi
* Poola Janusz Wojciechowski

 |